For øjeblikket er vi ca. 35 aktive spillere, som spiller ældrebadminton onsdag formiddag. Siden nytår – med et par enkelte undtagelser – har vi været ca. 30 spillere på hver spilledag. Det lader sig gøre, selvom vi alene råder over 5 baner. Lidt ventetid forekommer derfor, som alle har taget med godt humør og forståelse.

Vi har i den forløbne sæson deltaget i en holdturnering i Karlslunde over 3 torsdage. – Der har deltaget et herrehold og et mix-hold. Alt i alt har vi klaret os hæderligt: vi har ikke vundet eller tabt de rækker, hvori holdene spiller.

Herudover har spillere fra Såby deltaget i stævner og træf i Knabstrup, Hørve, Viby, Holbæk og Bramsnæs. Vi skulle herudover have deltaget i stævner i Karlslunde og Hvalsø. Disse stævner er dog efterfølgende blevet aflyst med henvisning til den igangværende corona epidemi. – Vores sædvanlige sæsonafslutning – onsdag den 1. april – er ligeledes blevet aflyst.

Vi har – som alle andre brugere af Såbyhallen været nødsaget til at forkorte sæsonen, dels som følge af Lejre Kommunes beslutning om at lukke hallerne i de sidste 14 dage af marts måned og dels som følge af udbedring af vandskaden i gulvet. Vi håber, at skaden er udbedret, således at vi kan starte den nye sæson i begyndelsen af september måned, hvor vi håber at blive tildelt samme spilletider som i år. Da fremmødet pr. spilledag er stort, håber vi endvidere på, at der vil kunne fremtrylles mere spilletid onsdag morgen/formiddag.

10.3.20 IS